van peten vande wynkele die bel es tot de goede
marien wedewe peters vande rode en peters hoirs
soens tc
Het sijn comen in rechte voir meye en scepen van loven inde banck aldaer peter vande
wynkele plattijnmake die nae den rechte d stat van loven beleidt is tot allen den goeden
beruerlic en omberuerlic marien weduwe peters wilen van rode en peters vanden rode
hoirs soens in deen zijde en robbrecht vander bruggen in dande alse vanden goeden hier
nae bescreven inden yersten van eene huse en hove met allen sijnen toebehoirten gelege
te hame ond de banc van sette tuschen de goede der kijnde vanden mee en des voirs
peters vanden rode It een droech eeussel houden vi dach luttel min of meer gelege
dwers over de strate togen tvoirs huys tusschen de goede jans wilen custe en des
selfs peters vanden rode daer de voirs peter versocht datmen hem vanden voirs
goeden houden woude in sijnen beleide en hadde de voirs robbrecht yet aen te
spreken dat sij dat daden metten rechte Ende de voirs robbrecht dede daer af sijn
aensprake seggen dat de voirs goede besat henrick wilen van rode net katelinen
sijne wettigen wive die hij nae staet der heyleg kerken getruwt hadde als hoir
ppererve en daer uut sterf de voirs katline als uut hoen erve en de voirs henr
bleef daer in sittende als een tochter en dat de voirs henr en sijn wijf hadden ii
soene en iiii dochten daer af deen docht geheeten was alijt die te mane genomen
en getruwt hadde jane vander bruggen dies wittich sone de voirs robbrecht was
dwelc hij boet te thoene en metten mynsten daer hij mede lijden mocht inden
rechte hoepte en seyde soe waer hij dat gethoenen conste dat hem sijn kijnsche
gedeelte inder voirs goede volgen soude en al woude de voirs peter seggen dat
een deylinge en een sceydinge vanden voirs goeden geschiet wae die hoopte
hij dat van gheenre werden sijn en soude nae dien dat dien geschiet wae ten
tijde dat de voirs wilen henr donder vader tochte was en hij de brieve selve
beseghelt hadde dwelc hij boet te thoenen en waen daer enige goede die
de voirs henr en sijn wijf beseten hadden dat sij die sochten met rechte mer
voe al meynde hij te hebben sijn kijnscedoe gedeelte in dese goede nae de
waerheit die hij daer af boet c daer op de voirs peter hem verantwerdende
deden seggen dat hem die aensprake gheen onstaede doen en soude gemerct
dat een wettighe deylinge en sceydinge van allen den goeden die bleven
waen nae des voirs wilen henrix en sijns wijfs doet gesciet wae inden
leveden live des voirs wilen henrix met wille en consente van allen sijnen
vi kanden en dat den voirs wilen peten vanden rode der voirs marien man
en peters vanden rode vader de voirs goede daert gedinge om es vielen in
sijnre deylingen en dat hij de selve goede hij voe en sij nae daer op beseten